Päivi Räsänen alkoi sekoilla sanoissaan, kun IS laittoi ministerin tiukille vaikealla kysymyksellä.

Yleensä selkeäsanainen sisäministeri Päivi Räsänen (kd) sekoili eilen pahemman kerran sanoissaan, kun IS kysyi, hyväksyykö ministeri poliittiset virkanimitykset.

Eilen oppositiossa tyrmistyttiin, kun Räsänen nimitti sisäministeriön kansliapäälliköksi kristillisten entisen jäsenen ja kansanedustajaehdokkaan Päivi Nergin, vaikka ehdolla oli selvästi pätevämpiäkin hakijoita.

Vielä kaksi ja puoli vuotta sitten, kun kristillisdemokraatit olivat oppositiossa, Räsänen vaati (STT 20.2.2010) julkishallinnon poliittisten virkanimitysten lopettamista.

Räsänen ei enää eilen pystynyt vastaamaan suoraan samaa asiaa koskevaan kysymykseen.

Mikä on teidän suhtautumisenne poliittisiin virkanimityksiin, vastustatteko vai hyväksyttekö ne, esimerkiksi kansliapäällikkötasolla?

- Sanoisin, että meillä on paljon sellaisia poliittisia virkanimityksiä, tapahtuu, joita... Tai sanotaan nyt näin, että hyvin suuri osa, vähintäänkin suuri osa erilaisesta virkamieskunnasta on, edustaa sellaista osaamista, jossa tehtävään valinnassa on tärkeää, että riippumatta poliittisesta toiminnasta, niin nimenomaan se pätevin ja sopivin tulee valittua.

- Mutta sitten toisaalta, täytyy muistaa niinkin päin, että ei toimiminen politiikassa saa myöskään muodostua rasitteeksi tai esteeksi sille, etteikö henkilöitä voida valita virkaan. Mutta se ei saa olla se keskeinen tekijä.

Mikä on vastauksenne kysymykseen?

- Vastaan tässä vaiheessa oman vastuualueeni näkökulmasta, ja minun periaate on, kun tähän lähdin se, että pitäydyn pelkästään niihin perusteisiin, jotka on selkeästi edellytyksiksi asetettu tälle tehtävälle. Siihen ei kuulu puoluepoliittinen tausta.

Eli ette hyväksy poliittisia virkanimityksiä?

- No, mä vastasin kysymykseen, heh.

Minusta te ette vastannut kysymykseen, minkä takia jäin nyt jankkaamaan asiaa.

(Ministerin avustaja keskeyttää tilaisuuden, koska ministerillä on kiire seuraavaan tilaisuuteen.)

Eli tähän kysymykseen ei nyt saatu vastausta?

(Räsänen istuutuu uudelleen alas ja vastaa.) - Toki sillä poliittisella osaamisella voi olla joissakin tehtävissä kenties merkitystä. Että siinä mielessä en pysty sitä, tuota, kaikkien tehtävien osalta, esimerkiksi jonkun...Sanotaan näin, että kaikkien tehtävien osalta sanomaan, mutta sen verran paneuduin tähän tehtävään, tähän sisäministeriön kansliapäällikön tehtävään, että tässä mä ajattelen, että sillä ei ole merkitystä, siis poliittisella osaamisella. Elikkä minusta tässä sillä ei ole perusteita.

Lue päivän painetusta lehdestä lisää tapauksesta: muun muassa ketkä viisi Räsänen sivuutti nimityksessä.